Lav et referat af nedenstående tekst:

Tekst:
På et byrådsmøde her til aften besluttede kommunalbestyrelsen i Jammerbugt Kommune at gennemføre besparelser på skoleområdet på 7,8 millioner kroner. - Det er noget makværk de har lavet, lyder vurderingen fra formanden for den lokale lærerkreds Inge Haaber Pedersen. Besparelserne vil betyde at 16 lærere skal fyres og at den generelle service forringes på en række af kommunens skoler. - Det er jo ikke noget vi gøre for sjov. Det er fordi det ikke kan være anderledes. Man kan ikke bruge penge man ikke har, siger borgmester Mogens Gade til TV2/NORD. Også forældrene frygter for børnenes fremtidige skolegang. Formand for skolebestyrelsen på Aabybro Skole og far til to elever Jens Jungersen mener at politikerne har haft al for lidt tid til at sætte sig ind i tingene. - Det her er lavet alt for hurtigt. Der vil komme mange reaktioner fra skuffede forældre i den kommende tid. De forældre jeg har talt med efter byrådsmødet har været meget nedtrykte, siger han. Effekten af de seksten lærerfyringer reduceres med byrådets forslag til det halve. Byrådet vælger nemlig at flytte en ferieuge fra lærerne over til næste år. Dermed skal alle lærerne lægge 37 timers ekstra arbejde i 2007, hvilket svarer til otte stillinger. Problemet er bare, at problemet så kommer igen i 2008. - Det er jo som at tisse i bukserne. Man får varmen i kort tid, men bagefter er det hele bare værre, siger Inge Haaber Pedersen. - Det er et spørgsmål om at vinde noget tid, så vi kan få de fremtidige visioner for kommunens skoler på plads. Problemet vil være løst når næste års budget skal vedtages, siger borgmester Mogens Gade.

Referat:
Hvis politikerne var elever, ville de få karakteren "ikke bestået" for deres arbejde, lyder vurderingen fra kommunens lærere efter et byrådsmøde, hvor byrådet besluttede at spare knap otte millioner kroner på kommunens skoler.